**Likumprojekta „Grozījumi Prokuratūras likumā" un likumprojekta “Grozījumi likumā “Par tiesu varu””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Pilnveidot ģenerālprokurora atlases procesu, nosakot, ka kandidātu turpmāk izvēlas kolektīva institūcija – Tieslietu padome. Līdz šim to darīja Augstākās tiesas priekšsēdētājs vienpersoniski.  Projekti stāsies spēkā 2020. gada 1. martā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekti izstrādāti, lai nodrošinātu lielāku pārredzamību un plašāka ekspertu loka iesaisti ģenerālprokurora kandidāta atlases procesā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Par likumprojektu “Grozījumi Prokuratūras likumā”:  1. Pašreiz spēkā esošā Prokuratūras likuma redakcija paredz, ka ģenerālprokuroru amatā ieceļ Saeima pēc Augstākās tiesas priekšsēdētāja priekšlikuma, kas saskaņots ar Tieslietu padomi.  Lai ģenerālprokurora atlasē iesaistītu pēc iespējas plašāku tieslietu nozares speciālistu loku, nepieciešams paredzēt, ka priekšlikumu Saeimai par konkrētu kandidatūru iesniegs nevis Augstākās tiesas priekšsēdētājs vienpersoniski, bet Tieslietu padome kā koleģiāla institūcija.  Jau pašlaik Tieslietu padome veic līdzīgas funkcijas, proti, uzklausa Satversmes tiesas tiesneša amata kandidātus un sniedz Saeimai viedokli par tiem (likuma “Par tiesu varu” 89.11 panta trešā daļa), kā arī uzklausa Augstākās tiesas priekšsēdētāja amata kandidātus un sniedz Augstākās tiesas plēnumam viedokli par tiem (likuma “Par tiesu varu” 89.11 panta ceturtā daļa). Turklāt jau tagad, pirms iecelšanas amatā, Tieslietu padomes veidota komisija vērtē apgabaltiesu un rajona (pilsētas) tiesas priekšsēdētāju amata kandidātus.  No likuma sistēmas viedokļa un, lai mazinātu vienpersoniskumu kandidāta atlases procesā un nodrošinātu atklātu un godīgu kandidātu konkurenci, būtu nepieciešams minēto kārtību attiecināt arī uz ģenerālprokurora amata kandidātu izraudzīšanās procesu.  Šāds regulējums novērstu situāciju, kad Saeimā apstiprināšanai tiek virzītas tādu personu kandidatūras, par kuru atbilstību Prokuratūras likumā noteiktajiem kritērijiem nav notikušas pietiekami dziļas diskusijas tiesību nozares profesionāļu vidū, un kuras nav tikušas izvērtētas savstarpējā salīdzinājumā pēc iepriekš noteiktiem, objektīviem kritērijiem.  Esošais pienākums Augstākās tiesas priekšsēdētājam saskaņot savu izvēli ar Tieslietu padomi ir samērā formāls, jo Tieslietu padomei nav iespējams salīdzināt pretendentus un tādējādi virzīt iecelšanai amatā piemērotāko kandidātu.  Arī Ģenerālprokurors publiski apliecinājis, ka ir pamats diskusijai par Tieslietu padomes lomas palielināšanu ģenerālprokurora amata kandidātu atlases procesā.  Pētot citu valstu tiesisko regulējumu, nav konstatēts, ka ģenerālprokuroru ieceltu amatā pēc Augstākās tiesas priekšsēdētāja priekšlikuma. Piemēram, Igaunijā un Zviedrijā ģenerālprokuroru amatā ieceļ valdība pēc tieslietu ministra priekšlikuma, Somijā – valsts prezidents pēc valdības priekšlikuma, Lietuvā un Ukrainā – Valsts prezidents ar parlamenta apstiprinājumu, Moldovā – parlaments. Polijā un Vācijā ģenerālprokurora amatu automātiski ieņem tieslietu ministrs, bet Gruzijā prokuratūra ir viena no Tieslietu ministrijas aģentūrām.  2. Lai novērstu pārredzamības trūkumu, ar likumprojektu noteikts, ka turpmāk personas ģenerālprokurora amatam pieteiksies pašas, iesniedzot pieteikumu Tieslietu padomei (pašlaik ierosinājumus par ģenerālprokurora amata kandidātu Augstākās tiesas priekšsēdētājam var izteikt Ģenerālprokurora padome, Augstākās tiesas plēnums, tiesnešu vai prokuroru profesionālās biedrības, kā arī pati fiziskā persona, piesakot savu kandidatūru). Atbilstošāko kandidatūru izvēlēsies atklātā konkursā. Ar šādu regulējumu tiks panākts tas, ka sabiedrībai neradīsies šaubas par to, ka ģenerālprokurora amata kandidātu varētu virzīt kāda konkrēta amatpersonu grupa, kā arī konkrētais kandidāts netiks saistīts ar kādu no tām. Tas novērsīs bažas par pretendentu atlases procesa neitralitāti.  3. Likumprojekts paredz, ka pieteikušos kandidātu vērtēšanai Tieslietu padome izveido vērtēšanas komisiju, tās sastāvā iekļaujot vienu Tieslietu padomes deleģētu locekli no padomē pārstāvēto tiesnešu vidus, Valsts prezidenta pilnvarotu pārstāvi, Satversmes tiesas pilnvarotu pārstāvi, tieslietu ministra pilnvarotu pārstāvi, kā arī prokuroru deleģētu pārstāvi. Lai nodrošinātu vērtēšanas procesa pārredzamību, visus pieteikušos kandidātus vērtēs pēc vienotiem un objektīviem kritērijiem, kurus noteiks Tieslietu padome. Tieslietu padome arī apstiprinās atklātā konkursa nolikumu. Kandidātus varētu novērtēt ar attiecīgu punktu skaitu. Lai gan komisijai paredzēts uzdevums izvēlēties un ieteikt vienu piemērotāko kandidātu (t.i. to, kurš ieguvis visvairāk punktu), izskatīšanai Tieslietu padomē virzīs visus kandidātus, neatkarīgi no iegūto punktu skaita. Minētais mehānisms ir līdzīgs tam, kādu Tieslietu padome ir noteikusi, izvēloties rajona tiesu un apgabaltiesu priekšsēdētājus, kā arī to vietniekus.  Ņemot vērā, ka ģenerālprokurors ir viens no augstākajiem amatiem tiesu varas sistēmā, kandidātu vērtēšanas komisijas sastāvā ieļauti arī Valsts prezidenta un Satversmes tiesas pilnvaroti pārstāvji. Minēto pārstāvju dalība nodrošinās plašāku tiesību nozares speciālistu iesaisti, tādējādi veicinot ģenerālprokurora kandidāta izraudzīšanās procesa atklātumu.  Tieslietu ministra pārstāvja dalība vērtēšanas komisijā nepieciešama saistībā ar tieslietu ministra atbildību par tieslietu nozares attīstību un tiesiskumu valstī.  Tieslietu padomes pārstāvja dalība vērtēšanas komisijā ir saistīta ar likumprojektā paredzēto Tieslietu padomes kompetenci izvēlēties piemērotāko ģenerālprokurora amata kandidātu. Šobrīd Tieslietu padome deleģē pārstāvjus komisijai, kas vērtē arī tiesu priekšsēdētāju amata kandidātus.  Prokuroru pārstāvja dalība komisijā ļaus efektīvāk novērtēt prokuratūras darbam nepieciešamās specifikās zināšanas un prasmes.  4. Lai nodrošinātu pilnvērtīgu konkurenci uz ģenerālprokurora amatu un padarītu tiesu sistēmu atvērtāku pozitīvām pārmaiņām, likumprojekts paplašina to fizisko personu loku, kuras var ieņemt minēto amatu. Pašlaik likums paredz, ka ģenerālprokurora amatā var virzīt personu, kura ne mazāk kā piecus gadus strādājusi Satversmes tiesas tiesneša, Augstākās tiesas tiesneša, starptautiskas tiesas tiesneša vai pārnacionālas tiesas tiesneša amatā vai ne mazāk kā 10 gadus strādājusi apgabaltiesas tiesneša, virsprokurora, tiesas apgabala prokuratūras vai Ģenerālprokuratūras prokurora amatā. Likumprojekts paredz, ka par kritērijiem atbilstošas uzskatīs arī personas, kas nāk no tiesnešu, advokātu vai akadēmiķu vides. Jau pašlaik uz Augstākās tiesas tiesneša amatu var pretendēt persona, kurai ir darba stāžs augstskolas tieslietu specialitātes akadēmiskā personāla vai zvērināta advokāta amatā (likuma “Par tiesu varu” 54. panta otrā daļa).  Lietuvā un Igaunijā akadēmiskais personāls kvalificējas ģenerālprokurora amatam.  5. Lai veicinātu plašāku tiesu varas pārstāvju iesaisti gadījumos, ja rodas aizdomas par ģenerālprokurora neatbilstību ieņemtajam amatam, noteikts, ka pārbaudes ierosināšanu var iniciēt ne tikai Augstākās tiesas priekšsēdētājs vai Saeimas deputāti, bet arī Tieslietu padome. Atcelšanas kārtība pēc būtības nemainās.  6. Projekts paredz, ka Ģenerālprokurors katru gadu sniedz ziņojumu Saeimā par prokuratūras paveikto un nākamā gada darbības prioritātēm. Jau pašlaik ģenerālprokurors katru gadu virsprokuroru sanāksmē ziņo par iepriekšējā gadā paveikto un nākamajos gados iecerēto. Lai panāktu plašāku likumdevēja un sabiedrības iesaisti un izpratni, būtu nepieciešams šo ziņojumu paust augstākā līmenī, tādējādi vienlaikus dodot signālu par to, ka prokuratūras darbam piešķirama valstiski svarīga nozīme.  7. Šobrīd Prokuratūras likumā nav noteikts ierobežojums termiņam virsprokuroru amatā, tomēr tāds ir spēkā attiecībā uz ģenerālprokuroru (grozījumi Prokuratūras likuma 38. pantā, kas stājās spēkā 2013. gada 1. janvārī, kuri paredz, ka viena un tā pati persona var būt par ģenerālprokuroru ne vairāk kā divus termiņus pēc kārtas). Arī likuma “Par tiesu varu” attiecīgi 33. un 40. pantā paredzēts, ka viena un tā pati persona var būt par apgabaltiesas priekšsēdētāju vai rajona (pilsētas) tiesas priekšsēdētāju ne vairāk kā divus termiņus pēc kārtas (grozījumi likumā, kuri stājās spēkā 2013. gada 1. septembrī).  Lai padarītu prokuratūru atvērtāku iespējamām pārmaiņām, uz kuru nepieciešamību ir norādījusi, tostarp, Eiropas Sadarbības un attīstības organizācija (*OECD*), nepieciešams nodrošināt prokuratūras personāla atjaunošanos ne tikai augstākajā, bet arī vidējā vadības līmenī. Lai to nodrošinātu, likumprojekts paredz divu termiņu ierobežojumu virsprokuroru amatiem.  8. Lai mazinātu normatīvismu un vienkāršotu procesuālo regulējumu par ģenerālprokurora pilnvaru izbeigšanos, no likuma izslēgta norma, kas nosaka nepieciešamību Augstākās tiesas priekšsēdētājam noteikt īpašu medicīnisko komisiju, kas konstatētu tādu ģenerālprokurora veselības stāvokli, kas neļautu viņam pildīt pienākumus.  Par likumprojektu “Grozījumi likumā “Par Tiesu varu”:  1. Atbilstoši likumprojektam “Grozījumi Prokuratūras likumā” no likuma paredzēts izslēgt normu, kas paredz, ka Saeimai priekšlikumu par ģenerālprokurora iecelšanu amatā iesniedz Augstākās tiesas priekšsēdētājs. Turpmāk šo funkciju veiks Tieslietu padome.  2. Atbilstoši likumprojektam “Grozījumi Prokuratūras likumā” Tieslietu padomei paredzēta jauna funkcija - uzklausīt ģenerālprokurora amata kandidātus un vienu no šiem kandidātiem virzīt Saeimai iecelšanai ģenerālprokurora amatā. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekti tieši attieksies uz ierobežotu personu loku – personām, kas vēlēsies kandidēt uz ģenerālprokurora amatu, kā arī uz Tieslietu padomes locekļiem. Netieši likumprojekti uzlabos kā sabiedrības kopumā, tā arī privātpersonu interešu aizsardzību, jo ģenerālprokurora amatam tiks izvirzītas personas, kuru kandidatūras būs izvirzītas pārredzamā procesā. |
| 2. | Tiesiskā regulējuma ietekme uz tautsaimniecību un administratīvo slogu | Projekti šo jomu neskar. |
| 3. | Administratīvo izmaksu monetārs novērtējums | Projekti šo jomu neskar. |
| 4. | Atbilstības izmaksu monetārs novērtējums | Projekti šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekti šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekti šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekti šo jomu neskar. |
| 2. | Citas starptautiskās saistības | Projekti šo jomu neskar. |
| 3. | Cita informācija |  |

|  |
| --- |
| **1.tabula**  Tiesību akta projekta atbilstība ES tiesību aktiem |
| Projekti šo jomu neskar. |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |
| Projekti šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekti šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu padome. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekti šo jomu neskar. |
| 3. | Cita informācija | Nav. |

Ministru prezidenta biedrs,

Tieslietu ministrs J. Bordāns